Vigdis Giltun (Fremskrittspartiet), 2007-03-26:
På grunn av manglende satsing på samferdsel er nå trafikkforholdene i Fredrikstad ganske kaotiske, og jeg kan forsikre alle om at Fremskrittspartiet aldri har stemt for bompengefinansiering i den saken vi i dag har på bordet. Vi behandler rv. 108, en ny broforbindelse ut til Kråkerøy, som etter tvangssammenslåingen som ble vedtatt i Stortinget i 1994, ble en del av Fredrikstad. Den gamle broa fra 1957 har ikke kapasitet til å ta den økende trafikken fra fastboende og det store antallet feriegjester, og det begrenser også muligheten for å utvikle verdifulle områder, med næringsvirksomhet og boliger. Det er også viktig å sikre en bedre beredskap. Flertallet i kommunestyret har derimot gått inn for å søke om bompenger for å få bygget en ny fastlandsforbindelse, men dessverre er store deler av det opprinnelige prosjektet tatt ut. Dette medfører at det ikke vil bli noe særlig bedre trafikkforhold i resten av Fredrikstad. Første gang saken ble behandlet i kommunestyret, var forutsetningen at dette skulle bli et spleiselag hvor minimum 50 pst. skulle bevilges fra staten. Dette var viktig. Det var også viktig for kommunestyret at den andre broa ikke skulle ha noen bom. Spesielt Høyre var opptatt av det. Nå ser det ut til at statens andel ikke blir på mer enn 9 pst. Dette kan ikke kalles noe spleiselag, og det kan heller ikke kalles et supplement til statlig finansiering så lenge statens bidrag nærmest er fraværende. I dette tilfellet er det statlige bidraget satt så lavt at staten ikke kan regne det som en utgiftspost i budsjettet engang, men heller som en utsatt inntekt. Stortingets utredningsseksjon har laget noen grove beregninger som viser at staten vil ha direkte skatte- og momsinntekter på selve byggingen av dette prosjektet som beløper seg til ca. 80 mill. kr, altså det dobbelte av det staten låner bort. I forhold til befolkningen og trafikkgrunnlaget har distriktet i altfor mange år blitt nedprioritert når samferdselsmidler skal fordeles. Tross sterk motstand i folket og forslag om folkeavstemning i kommunestyret har dette blitt nedstemt opptil flere ganger. Bommer skal settes opp på den nye forbindelsen, samtidig som det settes opp bom på den gamle forbindelsen, som innbyggerne allerede har nedbetalt med bompenger. Det finnes ingen annen omkjøringsvei, så med andre ord tvinges befolkningen til å kjøre gjennom bom til og fra sine hjem og til byen. Staten har frasagt seg alt ansvar for utbygging av riksveinettet og overlater ansvaret til lokalpolitikerne, som så søker om bompengeprosjekter på vegne av innbyggerne, men mot innbyggernes vilje. Lokalpolitikerne skal styre kommunen og har råderett over kommunens budsjett, men mange stiller seg spørsmål om det er riktig at de også skal ha en utvidet rett til å pålegge innbyggerne å finansiere prosjekter som staten faktisk har ansvaret for. Befolkningen på Kråkerøy føler dette dypt urettferdig, og de har protestert mot bompengefinansieringen både ved å avholde folkemøte, skrive leserinnlegg og samle underskrifter. Men dette har ikke påvirket dem som sitter med makten. Fremskrittspartiet blir tvunget i enkelte kommuner. Dette er et press ovenfra. Senterpartiet har i sitt program at de går imot bompengefinansiering. Senterpartiets representanter ute sier at de er imot det. Det er da merkelig at Senterpartiet nærmest latterliggjør Fremskrittspartiet, som fortsatt prøver å påvirke saken, i Stortinget.